钦定古今图书集成/明伦汇编/官常典/第353卷 > 凌汉
## 钦定古今图书集成/明伦汇编/官常典/第353卷 > 凌汉

按《明外史》本传：“汉字斗南，原武人。洪武中，以明经举，
至京师，献《乌鹊论》。帝善之，授司经局正字。出为会稽
知县，以事逮系，久不决。按察使陶晟入觐，帝知汉无
罪，为晟所淹，命释之，召为御史，巡按陜西。疏所部疾
困数事。且曰：‘古人谓大夫出疆，有安国家利社稷者，
专之，在春秋、战国则可，今大一统则不可。苟许其专，
恐启大臣擅权之渐’。”帝善之，召其子，赐钞二百锭，衣
一袭。及还京师，有德汉者邀置酒，欲厚报以金。汉曰“酒可饮，金不可受。”帝闻之嘉叹，擢右都御史。时詹徽
为左，论议颇不合。每面折徽。徽衔之，奏遣按事。苏松
因嗾御史桂满，劾其失职，降刑部右侍郎。未几，命署
吏部。已，改礼部，复为徽所劾，贬左佥都御史。帝悯其
衰，令归田里。汉叩头曰：“臣愿生居京师，死葬此土。”许
之。居岁馀，起左赞善。又岁馀，复擢右佥都御史，寻令
致仕。汉入辞，帝问：“先赐归不行，今归何也？”对曰：“詹徽
在，臣有后忧。今伏诛矣，臣故敢归耳。”汉有治才，廉直，
为帝所知。然出言不检持，为时所少。故居官数起数
仆云。